[Foto’s] Byna R1 miljard vir bielie van ŉ diamantLucara se 813-karaat diamant wat vir $63 miljoen verkoop is Foto: @LucaraDiamond, Twitter Lucara Diamond-korporasie het ŉ rekordbedrag ontvang vir ŉ diamant van 812.77 karaat wat in November 2015 in Botswana gevind is. William Lamb, president en uitvoerende hoof van Lucara, het gesê dié tipe IIa-diamant wat by Karowe-myn uitgehaal is, is vir meer as $63,1 miljoen (byna R957 miljoen) verkoop. Dit is $77.649 per karaat en die meeste wat nog ooit vir ŉ ongeslypte diamant betaal is. Lucara behou saam met Nemesis International DMCC 10% aandeel in die netto wins van die verkope van die geslypte diamante. “Die 813 karaat-diamant is ‘The Constellation’ gedoop, in samewerking met ons vennoot,” het Lamb gesê. “Ons is baie tevrede met die uitslag van hierdie transaksie en die geleentheid om nog verder deel te hê aan die wins wanneer die finale produk verkoop word. Die transaksie is die hoogste prys wat nog ooit vir ŉ ongeslypte diamant betaal is en oortref alle vorige rekords. Dit vestig ons naam in die juwelebedryf as een van die belangrikste bronne van diamante van die hoogste gehalte.” Lamb het gesê hulle sien uit na die volgende fase van Lucara se ontwikkeling met die verkope van die 1 109 karaat, Lesedi La Rona-diamant, wat op 29 Junie 2016 by Sotheby’s in Londen verkoop word. Lesedi La Rona is die tweede grootste diamant wat nog ooit ontdek is. Lees meer.